**Ousman Nyan** (født 5. august 1975 i Gambia) er en norsk tidligere fotballspiller. Han er mest kjent som Strømsgodset-spiller, men har også spilt for flere andre klubber. Nyan blir husket som en driblesterk midtbanespiller med stor aksjonsradius.

Karriere
--------

Nyan er født i Gambia og kom til Norge som treåring. Familien valgte å bosette seg i Drammen, og Nyan spilte fotball og bandy for Drafn i barne- og ungdomsårene. Han rakk å debutere 16 år gammel for Drafns A-lag før han ble hentet til Mjøndalen i 1992, siden han tidlig ble regnet som et stort fotballtalent. I 1994 gikk Nyan videre til Strømsgodset, og han debuterte i Eliteserien 24. april 1994 mot Viking, 18 år gammel. Nyan ble raskt en meget populær Strømsgodset-spiller og fikk også en mengde aldersbestemte landskamper. Han spilte for Strømsgodset til årsskiftet 1999/2000, da han fikk kontraktstilbud fra den greske klubben Panathinaikos. Like før avreise til Hellas ødela han imidlertid et leddbånd i kneet, og overgangen gikk i vasken.

Etter et lengre skadeavbrekk ble Nyan klar for Start, og han nøt der stor tillit under treneren Jan Halvor Halvorsen. Da Halvorsen fikk sparken sommeren 2002, havnet Nyan i unåde hos den nye treneren og valgte å bryte kontrakten. I sin oppsigelse skrev han blant annet: «Jeg har med hånden på hjertet forsøkt å yte mitt beste både i trenings og kampsituasjon. Nå når Start ikke lenger synes å ha bruk for min kompetanse på banen, finner jeg ikke lenger grunn til å bli værende».

Nyan fikk nå tilbud fra den franske toppserieklubben AC Ajaccio fra Korsika. Tiden i Frankrike begynte bra for Nyan, men han slet med skadeproblemer og ble der i kun en sesong. Sommeren 2003 ble han gjenforent med Jan Halvor Halvorsen som nå var blitt trener i Sogndal.

Før 2005-sesongen valgte Nyan å gå tilbake til Strømsgodset som hadde slitt i 1.divisjon i noen sesonger. Klubben gjorde det ikke spesielt bra i 2005 heller, men før 2006-sesongen gikk investorer tungt inn i Strømsgodset og kjøpte nærmest et helt nytt lag. Ousman Nyan var en av kun tre spillere som beholdt plassen sin i førsteelleveren fra sesongen før, og han var en sentral brikke i laget som vant divisjonen i 2006. Nyan var viktig for Strømsgodset også i Eliteserien i 2007 og 2008, men utover i 2009-sesongen ble det tydelig at han hadde store skadeproblemer. Knærne voldet ham store problemer og han bestemte seg derfor for å legge opp etter sesongslutt. Nyan fikk til sammen 219 obligatoriske kamper for Strømsgodset og skåret 22 mål. Både hans far «Jens» Nyan og hans bror Alpha Nyan har for øvrig også spilt for klubben.

Ousman er per 2017 trener for den lokale fotballklubben Austad FK i Drammen sammen med sin bror Alpha Nyan.

Referanser
----------

1. ↑   transfermarkt.com, Transfermarkt spiller-ID 6598, besøkt 9. oktober 2017[Hentet fra Wikidata]
2. ↑  «Nyan skadet – ikke proff». VG. 11. januar 2000.
3. ↑  «Tror Nyan blir Sogndal-spiller». Bergens Tidende. 15. juli 2003.
4. ↑  Magne J. Nilsen (22. oktober 2009). «Godset-trener Ronny Deila mener Ousman Nyan fortjener en verdig avskjed». Drammens Tidende. Besøkt 30. november 2013. [*død lenke*]
5. ↑  Jens Erik Arnesen (25. oktober 2009). «Ousman Nyan takket for seg». godset.no. Arkivert fra originalen 3. desember 2013. Besøkt 30. november 2013.
6. ↑  Rolf-Martin Hansen (22. november 2016). «Tidligere SIF-spiller blir 5. divisjonstrener». Drammens Tidende.

Eksterne lenker
---------------

* (en) Ousman Nyan – Transfermarkt Rediger på Wikidata

* (en) Ousman Nyan – FootballDatabase.eu Rediger på Wikidata

* (no) Ousman Nyan – Norges Fotballforbund Rediger på Wikidata

* (en) Ousman Nyan – FBref Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |